《松下追凉》
宋代·沈与求

佳哉十八公，凛凛廊庙具。大匠偶未收，苍髯郁如许。

根盘曲涧偶，势宅层崖阻。清风自扫门，当伏不受暑。

顾我萧散姿，本是山中侣。出逢畏日长，只影无地去。

偷闲萧寺游，清阴直修庑。神交先浩茫，径造不我拒。

斗酒起自行，开怀为延伫。寒绿浸杯盘，劲气逼牙辅。

语已心地凉，外热宁足禦。公家绿骨蛇，千岁穴深土。

何当供晨餐，散我腰脚偻。它年听飕飗，危冠挂神虎。

此意亦大奇，勿与夏虫语。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。